### NN 86/2015 (4.8.2015.), Presuda Visokog upravnog suda Republike Hrvatske broj: Usoz-89/14-7 od 12. lipnja 2015.

86 04.08.2015 Presuda Visokog upravnog suda Republike Hrvatske broj: Usoz-89/14-7 od 12. lipnja 2015.

VISOKI UPRAVNI SUD REPUBLIKE HRVATSKE

1710

PRESUDA

Visoki upravni sud Republike Hrvatske u vijeću sastavljenom od sudaca toga suda, Marine Kosović Marković, predsjednice vijeća, Ane Berlengi Fellner, mr. sc. Inge Vezmar Barlek, Mire Kovačić i Arme Vagner Popović, članova vijeća, uz sudjelovanje više sudske savjetnice Marine Zagorec, zapisničarke, u povodu zahtjeva VIPnet d.o.o. iz Zagreba, Vrtni put 1, kojeg zastupa punomoćnik Nikola Klisović, za ocjenu zakonitosti općeg akta na sjednici održanoj 12. lipnja 2015.

presudio je

Zahtjev se usvaja.

Ukida se članak 10. stavak 6. Odluke o komunalnoj naknadi Općine Vrsi (»Sl. glasnik Općine Vrsi«, broj 12/09. i 4/14.).

Obrazloženje

Podnositelj je podnio zahtjev na temelju odredbe članka 83. stavka 1. Zakona o upravnim sporovima (»Narodne novine«, 20/10. i 143/12.) navodeći da mu je rješenjem Jedinstvenog upravnog odjela Općine Vrsi, klasa: UP/I-363-01/14-01/01, urbroj: 2198/34-01-14-1 od 2. lipnja 2014. određena obveza plaćanja komunalne naknade u iznosu od 5.000,00 kn mjesečno za antenski prihvat na krovu stambenog objekta u privatnom vlasništvu time da se plaćanje naknade primjenjuje od 1. lipnja 2014. Rješenje je doneseno na temelju odredbe članka 10. stavak 6. Odluke o komunalnoj naknadi (»Službeni glasnik Općine Vrsi«, 12/09.) koji propisuje plaćanje komunalne naknade u paušalnom iznosu od 5.000,00 kn za bazne stanice na kojima su postavljeni antenski stupovi. Rješenjem Upravnog odjela za prostorno uređenje, zaštitu okoliša i komunalne poslove, klasa: UP/II-363-01/14-01/196, urbroj: 2198/1-07/2-14-2 odbijena je žalba podnositelja zahtjeva. Navodi da smatra da Odluka o komunalnoj naknadi nije sukladna Zakonu o elektroničkim komunikacijama jer definicija »bazne stanice na kojima su postavljeni antenski stupovi« nije sukladna definicijama pojmova elektroničke komunikacijske infrastrukture kako to predviđaju posebni propisi. Bazne stanice na kojima su postavljeni antenski stupovi ne postoje. Bazne stanice mogu biti: a) samostojeći antenski stupovi na kojima se montiraju antene, b) antenski sustav s nosačima predviđen za montiranje na postojeće objekte (antenski prihvat). U konkretnom slučaju radi se o baznoj stanici koja je montirana na postojeći objekt (obiteljsku kuću). Vlasnik objekta na kojem se nalazi antenski prihvat plaća komunalnu naknadu sukladno svim propisima koji uređuju plaćanje komunalne naknade. Odredbe Zakona o komunalnom gospodarstvu (»Narodne novine«, broj 36/95., 70/97., 128/99., 57/00., 129/00., 59/01., 26/03., 82/04., 110/04., 178/03., 38/09., 79/09., 153/09., 49/11., 84/11., 90/11., 144/12., 94/13., 153/13.) također nisu mogle biti pravni temelj za donošenje Odluke o komunalnoj naknadi jer zakon u članku 19. stavku 2. prilikom navođenja kategorija za koje se plaća komunalna naknada ne navodi ni elektroničku komunikacijsku infrastrukturu ni bilo koju sličnu usporedivu kategoriju. Stoga je određenje komunalne naknade u paušalnom iznosu od 5.000,00 kn suprotno naprijed navedenom Zakonu koji jasno definira način i postupak utvrđivanja visine komunalne naknade. Bez obzira na činjenicu što je komunalna djelatnost u samopravnom djelokrugu jedinica lokalne samouprave, smatra da postoji razlog zašto je Zakonom o komunalnom gospodarstvu (kao temeljni zakon u predmetnom slučaju) detaljno opisan postupak, odnosno uvjeti i način određivanja obveze plaćanja komunalne naknade odnosno utvrđivanja visine iste. Predlaže da se na temelju odredbe čanka 86. stavka 3. Zakona o upravnim sporovima donese odluka kojom će se ukinuti opći akt i to članak 10. stavak 6. Odluke o komunalnoj naknadi (»Službeni glasnik Općine Vrsi«, 12/09.).

Odgovarajućom primjenom odredbi članka 32. Zakona o upravnim sporovima (»Narodne novine«, broj 20/10. i 143/12.), Sud je zahtjev dostavio na očitovanje Općinskom vijeću Općine Vrsi donositelju osporene odluke.

Na navode zahtjeva očitovala se Općina Vrsi, Jedinstveni upravni odjel, podneskom klasa: UP/I-363-01/14-01/01, urbroj: 2198/34-01-14-7 od 24. studenoga 2014. u kojem navodi da je sukladno članku 20. Zakona o komunalnom gospodarstvu obveznik plaćanja komunalne naknade vlasnik ili korisnik u ovom slučaju VIPnet d.o.o. Zagreb, koji ima sklopljen ugovor o korištenju predmetne nekretnine za poslovne svrhe pružanja teleoperatorskih usluga. Priroda korištenja (namjena) nekretnina u predmetnom slučaju ni na kakav način nije povezana sa stambenom namjenom, za koju vlasnik nekretnine plaća komunalnu naknadu. To što vlasnik nekretnine plaća komunalnu naknadu za dio nekretnine koji se koristi za stambenu namjenu, ne isključuje obvezu plaćanja komunalne naknade za dio nekretnine koji služi za obavljanje privredne djelatnosti, konkretno pružanja teleoperatorskih usluga. Imajući u vidu odredbe Zakona o elektroničkim komunikacijama (»Narodne novine«, broj 73/08., 90/11., 133/12., 80/13., 71/14.) na koje u zahtjevu upire podnositelj zahtjeva za ocjenu zakonitosti članka 10. stavka 6. Odluke o komunalnoj naknadi Općine Vrsi, ističe da se ovdje očito radi o »antenskom sustavu s nosačima predviđenom za montiranje na postojeće objekte (antenski prihvat)« te ponavlja da komunalna naknada za nekretnine stambene namjene koju plaća vlasnik objekta nikako nije povezana s poslovnom namjenom dijela nekretnine koju koristi VIPnet d.o.o. Zagreb. Odredba članka 19. stavak 2. Zakona o komunalnom gospodarstvu na koju upire podnositelj zahtjeva definira izvore prihoda za obavljanje komunalne djelatnosti, a ne kategorije za koje se plaća komunalna naknada. Iz sadržaja odgovora na zahtjev proizlazi da se predlaže da Sud zahtjev odbije kao neosnovan.

Zahtjev je osnovan.

Odluku o komunalnoj naknadi donijelo je Općinsko vijeće Općine Vrsi na svojoj 4. sjednici održanoj 18. prosinca 2009. Odluka je objavljena u »Službenom glasniku Općine Vrsi« (»Službeni glasnik Općine Vrsi«, broj 12/09.).

Osporena odredba članka 10. stavka 6. Odluke o komunalnoj naknadi glasi:

»Izuzetno za bazne stanice na kojima su postavljeni antenski stupovi iznos komunalne naknade određuje se u paušalnom iznosu od 5.000,00 kn mjesečno.«

Općinsko vijeće Općine Vrsi na sjednici održanoj 25. studenoga 2014. donijelo je Odluku o izmjenama i dopunama Odluke o komunalnoj naknadi koja je objavljena u »Službenom glasniku Općine Vrsi« (»Službeni glasnik Općine Vrsi« broj 4/14.) kojom osporena odredba nije mijenjana.

Mjerodavne odredbe za ocjenu zakonitosti osporenog članka 10. stavka 6. Odluke su odredbe članka 22. stavka 2. i 23. stavka 1. Zakona o komunalnom gospodarstvu (»Narodne novine«, broj 26/03. – proč. tekst, 82/04., 110/04., 178/04., 38/09. i 79/09. – dalje u tekstu: ZKG).

Odredba članka 22. stavka 2. ZKG-a na temelju koje je donesena osporena odluka glasi:

»Komunalnu naknadu plaćaju vlasnici odnosno korisnici:

1. stambenog prostora,

2. poslovnog prostora,

3. garažnog prostora,

4. građevnog zemljišta koje služi u svrhu obavljanja poslovne djelatnosti,

5. neizgrađenog građevnog zemljišta.«

Odredba članka 23. stavka 1. ZKG-a glasi:

»Predstavničko tijelo jedinice lokalne samouprave donosi odluku o komunalnoj naknadi kojom se obvezatno utvrđuju:

– naselja u jedinicama lokalne samouprave u kojima se naplaćuje komunalna naknada,

– područja zona u gradu (odnosno općini),

– koeficijent zona (Kz) za pojedine zone,

– koeficijent namjene (Kn) za poslovni prostor i za građevno zemljište koje služi u svrhu obavljanja poslovne djelatnosti,

– rok plaćanja komunalne naknade,

– nekretnine važne za jedinicu lokalne samouprave koje se u potpunosti ili djelomično oslobađaju od plaćanja komunalne naknade,

– opći uvjeti i razlozi zbog kojih se u pojedinim slučajevima može odobriti potpuno ili djelomično oslobađanje od plaćanja komunalne naknade,

– izvore sredstava iz kojih će se namiriti iznos za slučaj potpunog ili djelomičnog oslobađanja od plaćanja komunalne naknade.«

Proizlazi dakle da su odredbom članka 22. stavka 2. navedenog Zakona taksativno navedene vrste nekretnina za koje se plaća komunalna naknada time da zakon daje ovlast predstavničkom tijelu jedinice lokalne samouprave da Odlukom o komunalnoj naknadi odredi naselja u kojima se naplaćuje komunalna naknada, zone u gradu odnosno općini, koeficijent tih zona kao i koeficijent namjene za poslovni prostor i za građevinsko zemljište koje služi za obavljanje poslovne djelatnosti, rok plaćanja naknade, nekretnine koje se oslobađaju od plaćanja komunalne naknade kao i opće uvjete i razloge zbog kojih se može odobriti potpuno ili djelomično oslobađanje od plaćanja komunalne naknade i izvore sredstava iz kojih će se namiriti iznos za slučaj oslobađanja od plaćanja komunalne naknade.

Slijedi dakle da predstavničko tijelo jedinice lokalne samouprave na temelju naprijed citirane odredbe članka 23. stavka 1. Zakona nema ovlaštenje obvezu plaćanja komunalne naknade proširiti izvan nekretnina taksativno navedenih u članku 22. stavku 2. citiranog Zakona.

Naime, odredbom članka 10. Odluke o komunalnoj naknadi propisuje se način određivanja visine naknade ovisno o vrsti nekretnine za koju se komunalna naknada plaća prema odredbama Zakona time da se u stavku 6. članka 10. naprijed citirane Odluke navodi da se izuzetno za bazne stanice na kojima su postavljeni antenski stupovi iznos komunalne naknade određuje u paušalnom iznosu od 5.000,00 kn mjesečno čime su izuzete iz kategorije poslovnih prostora koji služi za ostale djelatnosti. Proizlazi dakle da se na njih ne primjenjuje obračun prema koeficijentima koji se primjenjuju kad je riječ o poslovnom prostoru te se na taj način proširuje obveza plaćanja komunalne naknade izvan taksativno navedenih kategorija u članku 22. stavka 2. naprijed navedenog Zakona uz metodu obračuna visine komunalne naknade koja nije propisana odredbama ZKG-a za što predstavničko tijelo jedinice lokalne samouprave nije ovlašteno na temelju odredaba tog Zakona.

Slijedom izloženog, Sud je na temelju odredbe članka 86. stavka 3. Zakona o upravnim sporovima (»Narodne novine«, 20/10., 143/12. i 152/14.) presudio kao u izreci, a na temelju odredbe članka 86. stavka 4. Zakona o upravnim sporovima ukinute odredbe općeg akta prestaju važiti danom objave presude Visokog upravnog suda Republike Hrvatske u »Narodnim novinama«.

Broj: Usoz-89/14-7

Zagreb, 12. lipnja 2015.

Predsjednica vijeća
Marina Kosović Marković, v. r.